

**ตำรวจสอบสวนกลาง (CIB) ร่วม สบส. อย. สสจ.ชลบุรี สสจ.นนทบุรี และสภาการแพทย์แผนไทย**

**รวบสารพัดกำมะลอ 8 หมอปลอม 3 เภสัชเก๊ 2 คลินิกเถื่อน นักจัดกระดูก ดาว tiktok โดนด้วย**

**กองบัญชาการตำรวจสอบสวนกลาง (CIB)** โดย พล.ต.ท.จิรภพ ภูริเดช ผบช.ก., พล.ต.ต.ณัฐศักดิ์ เชาวนาศัย, พล.ต.ต.โสภณ สารพัฒน์ รอง ผบช.ก., **เจ้าหน้าที่ตำรวจ บก.ปคบ.** โดยการสั่งการของ พล.ต.ต.พัฒนศักดิ์ บุบผาสุวรรณ ผบก.ปคบ., พ.ต.อ.อนุวัฒน์ รักษ์เจริญ, พ.ต.อ.ชัฏฐ นากแก้ว, พ.ต.อ.สำเริง
อำพรรณทอง, พ.ต.อ.พัฒนพงศ์ ศรีพิณเพราะรอง ผบก.ปคบ., **สภาการแพทย์แผนไทย** โดย นายชนาณัติ แสงอรุณ เลขาธิการสภาการแพทย์แผนไทย, **พร้อมด้วยกระทรวงสาธารณสุข** นำโดย นางสาวตรีชฎา ศรีธาดา โฆษกกระทรวงสาธารณสุขฝ่ายการเมือง, **สำนักงานคณะกรรมการอาหารและยา** โดย นพ.สุรโชค ต่างวิวัฒน์ เลขาธิการคณะกรรมการอาหารและยา, นพ.วิทิต สฤษฎีชัยกุล รองเลขาธิการคณะกรรมการอาหารและยา, **กรมสนับสนุนบริการสุขภาพ** โดย นพ.ภานุวัฒน์ ปานเกตุ อธิบดีกรมสนับสนุนบริการสุขภาพ, ทพ.อาคม ประดิษฐสุวรรณ รองอธิบดีกรมสนับสนุนบริการสุขภาพ, **สำนักงานสาธารณสุขจังหวัดชลบุรี** โดย นพ.กฤษณ์ สกุลแพทย์ นายแพทย์สาธารณสุขจังหวัดชลบุรี และ**สำนักงานสาธารณสุขจังหวัดนนทบุรี** โดยนพ.ปริพนท์ จุลเจิม นายแพทย์สาธารณสุขจังหวัดนนทบุรี **ได้ร่วมกันแถลงผลปฏิบัติการระดมกวาดล้างแพทย์เถื่อน จำนวน 8 ราย และเภสัชกรเถื่อน จำนวน 3 ราย ในพื้นที่ กรุงเทพมหานคร นนทบุรี และชลบุรี**

พฤติการณ์สืบเนื่องจากเจ้าหน้าที่ตำรวจกองกำกับการ 4 กองบังคับการปราบปรามการกระทำความผิดเกี่ยวกับการคุ้มครองผู้บริโภค ได้รับเรื่องร้องเรียนจากกรมสนับสนุนบริการสุขภาพ สำนักงานคณะกรรมการอาหารและยา สำนักงานสาธารณสุขจังหวัดนนทบุรี สำนักงานสาธารณสุขจังหวัดชลบุรี และ**สภาการแพทย์แผนไทย** อีกทั้งได้รับเรื่องร้องเรียนจากประชาชน ให้ตรวจสอบบุคคลที่ไม่ใช่บุคลากรทางการแพทย์กระทำการรักษาโรค และฉีดเสริมความงามให้ประชาชนทั่วไป รวมถึงให้ตรวจสอบร้านขายยากลุ่มเสี่ยงที่มีพฤติการณ์ใช้พนักงานร้านยาที่ไม่ใช่เภสัชกร ขายยาให้กับประชาชนทั่วไป

เมื่อเจ้าหน้าที่ตำรวจลงพื้นที่ทำการสืบสวนพบว่า มีบุคคลที่ไม่ใช่แพทย์และเภสัชกรหลายรายในพื้นที่หลายจังหวัดลักลอบใช้สถานที่ต่าง ๆ เปิดรับการรักษาและขายยาให้แก่ประชาชนโดยทั่วไปจริง จึงนำมาสู่
การปฏิบัติการร่วมกันกับสำนักงานคณะกรรมการอาหารและยา (อย.) กรมสนับสนุนบริการสุขภาพ (สบส.)สำนักงานสาธารณสุขจังหวัดนนทบุรี สำนักงานสาธารณสุขจังหวัดชลบุรี และสภาการแพทย์แผนไทย ระดม
กวาดล้างหมอเถื่อน สถานพยาบาลเถื่อน และเภสัชกรเถื่อน ในห้วงระหว่างวันที่ 21 - 26 พฤษภาคม ดังนี้

*1. หมอเถื่อน สถานพยาบาลเถื่อน ในพื้นที่ จ .ชลบุรี จ.นนทบุรี และ กทม. รวมจำนวน 8 จุด รายละเอียดดังนี้*

1.1. **สถานพยาบาลสำหรับตรวจรักษาโรคทั่วไปแห่งหนึ่ง ในพื้นที่ ต.หนองปรือ อ.บางละมุง จ.ชลบุรี** จับกุม นายทรงยศ (สงวนนามสกุล) อายุ 55 ปี ผู้ทำการตรวจรักษา ดำเนินคดีข้อหา **“ประกอบวิชาชีพเวชกรรมโดยไม่ได้ขึ้นทะเบียนและรับอนุญาต”**

1.2. คลินิกเวชกรรมแห่งหนึ่ง**ในพื้นที่ ต.หนองปรือ อ.บางละมุง จ.ชลบุรี** ซึ่งเปิดให้บริการรักษา**ตรวจรักษาโรคทั่วไป** จับกุม น.ส.วริยา (สงวนนามสกุล) อายุ 52 ปี ผู้ทำการตรวจรักษาผู้ป่วย ดำเนินคดีข้อหา **“ประกอบวิชาชีพเวชกรรมโดยไม่ได้ขึ้นทะเบียนและรับอนุญาต”**

1.3. **คลินิกเสริมความงามแห่งหนึ่ง ในพื้นที่** **ต.หนองปรือ อ.บางละมุง จ.ชลบุรี** จับกุม น.ส.เทียนทอง (สงวนนามสกุล) อายุ 33 ปี และ น.ส.กมลเนตร (สงวนนามสกุล) อายุ 31 ปี ผู้ให้บริการฉีดวิตามินบำรุงผิวกับผู้มารับการรักษา ดำเนินคดีข้อหา **“ประกอบวิชาชีพเวชกรรมโดยไม่ได้ขึ้นทะเบียนและรับอนุญาต”**

1.4 **คลินิกแห่งหนึ่งบริเวณ ต.คลองเกลือ อ.ปากเกร็ด จ.นนทบุรี** จับกุม น.ส.พุทธรัตน์ (สงวนนามสกุล) อายุ 40 ปี เป็นผู้นำผลิตภัณฑ์ยา ฉีดให้กับประชาชน ดำเนินคดีข้อหา **“ประกอบวิชาชีพเวชกรรมโดยไม่ได้ขึ้นทะเบียนและรับอนุญาต”**

1.5 **คลินิกแห่งหนึ่งบริเวณ ต.ท่าทราย อ.เมืองนนทบุรี จ.นนทบุรี** จับกุม น.ส.เจษฎา (สงวนนามสกุล) อายุ 38 ปี ผู้นำผลิตภัณฑ์ยา ฉีดให้กับประชาชน โดย**สถานพยาบาลดังกล่าวไม่มีใบอนุญาตประกอบกิจการและใบอนุญาตดำเนินการสถานพยาบาล**แต่อย่างใด มีการติดเลขที่ใบอนุญาตคลินิกเพื่อสร้างความน่าเชื่อถือให้ประชาชนหลงเชื่อว่าเป็นคลินิกที่ได้รับอนุญาตถูกต้อง ดำเนินคดีข้อหา **“ประกอบวิชาชีพเวชกรรมโดยไม่ได้ขึ้นทะเบียนและรับอนุญาต”**

1.6 **ร้านนวดเพื่อสุขภาพบริเวณ แขวงวัดท่าพระ เขตบางกอกใหญ่ กรุงเทพมหานคร** จับกุม
นายสุรชัย (สงวนนามสกุล) อายุ 44 ปี **อินฟลูเอนเซอร์ ที่มีผู้ติดตามใน TikTok จำนวน กว่า 180,000 คน**
ผู้ทำการตรวจรักษาโรคไหล่ติด โดยวิธีการนวด ดึง และดัดกระดูก ให้ผู้เข้ารับการรักษาโดย**ไม่มีใบประกอบวิชาชีพแพทย์แผนไทย** ดำเนินคดีข้อหา **“ประกอบวิชาชีพการแพทย์แผนไทยโดยไม่ขึ้นทะเบียนและรับใบรับอนุญาต”**

1.7 **คลินิกเสริมความงามแห่งหนึ่งบริเวณแขวงอรุณอัมรินทร์ เขตบางกอกน้อย กรุงเทพมหานคร** จับกุม น.ส.อภิชญานันท์ (สงวนนามสกุล) อายุ 33 ปี ซึ่งนำเครื่องมือยิงเลเซอร์กำจัดขนให้ผู้รับการรักษาโดย**ไม่มีใบประกอบวิชาชีพเวชกรรม** โดยเครื่องยิงเลเซอร์นั้นจัดเป็นเครื่องมือแพทย์ที่ผู้ใช้จะต้องมีใบประกอบวิชาชีพเวชกรรม ดำเนินคดีข้อหา **“ประกอบวิชาชีพเวชกรรมโดยไม่ได้ขึ้นทะเบียนและรับอนุญาต”**

1.8. **คลินิกแห่งหนึ่งบริเวณ พระราม 2 แขวงแสมดำ เขตบางขุนเทียน กรุงเทพมหานคร** จับกุม
น.ส.ฐิติตาฯ (สงวนนามสกุล ) อายุ 30 ปี ผู้ทำการตรวจรักษาภายใน**สถานพยาบาลที่ไม่ได้รับอนุญาตประกอบกิจการและดำเนินสถานพยาบาล** ดำเนินคดีข้อหา **“ประกอบกิจการสถานพยาบาลโดยไม่ได้รับอนุญาต และดำเนินกิจการสถานพยาบาลโดยไม่ได้รับอนุญาต”**

**รวมตรวจค้น 8 จุด โดยเป็นสถานพยาบาลเถื่อน จำนวน 2 แห่ง, จับกุมผู้ต้องหา 9 ราย โดยเป็นแพทย์เถื่อน 8 ราย แพทย์จริงที่ทำการรักษาในสถานพยาบาลเถื่อน 1 ราย พร้อมตรวจยึดของกลาง** เช่น ยาแผนปัจจุบัน ยาขึ้นไม่ขึ้นทะเบียนตำรับ เครื่องสำอาง เครื่องมือแพทย์ รวมทั้งพยานหลักฐานอื่น ๆ **รวมจำนวน 176 รายการ** ส่งพนักงานสอบสวน กก.4 บก. ปคบ. ดำเนินคดี

โดยผู้ที่ทำหัตถการให้หรือให้การรักษาต้อง**ได้รับอนุญาตให้ประกอบวิชาชีพเวชกรรม** ในส่วนผู้ที่ทำการนวดรักษาต้องได้รับอนุญาตให้**ประกอบวิชาชีพการแพทย์แผนไทยหรือการแพทย์แผนไทยประยุกต์** ซึ่งผู้ต้องหาที่แอบอ้างเป็นแพทย์ทำการรักษาเหล่านี้ ส่วนใหญ่เคยมีประสบการณ์ในการทำงานในสถานพยาบาลหรือคลินิกเสริมความงามมาก่อน จึงพอมีความเข้าใจในการทำหัตถการ และสวมรอยเป็นแพทย์ให้การรักษาแก่ประชาชนทั่วไป และที่น่าตระหนกเป็นอย่างยิ่ง คือ ผู้ต้องหาบางรายจบการศึกษาเพียงมัธยมศึกษาปีที่ 6 บางรายจบประกาศนียบัตรวิชาชีพชั้นสูง (ป.ว.ส.) เท่านั้น ซึ่งสถานที่ที่แพทย์ปลอมเหล่านี้ให้การรักษา ไม่ได้เป็นสถานพยาบาลที่ได้รับอนุญาตหรือเป็นคลินิกเถื่อน ยิ่งเพิ่มความเสี่ยงเป็นอันตรายต่อสุขภาพและอนามัยของประชาชนผู้เข้ารับบริการ และการปล่อยให้บุคคลที่มิใช่แพทย์มาให้บริการรักษา ผู้ดำเนินการสถานพยาบาล
จะถือว่ามีความผิดตาม พ.ร.บ. สถานพยาบาล พ.ศ. 2541 ฐาน “ปล่อยปละละเลยให้บุคคลอื่นซึ่งมิใช่
ผู้ประกอบวิชาชีพทำการประกอบวิชาชีพในสถานพยาบาล” ระวางโทษจำคุกไม่เกิน 2 ปี หรือปรับ
ไม่เกิน 40,000 บาท หรือทั้งจำทั้งปรับ และอาจมีคำสั่งทางปกครองให้ปิดสถานพยาบาลเป็นการชั่วคราว หรืออาจถึงขั้นเพิกถอนใบอนุญาตได้

เบื้องต้นการกระทำดังกล่าวเป็นความผิดตาม

1. กรณีสถานที่ที่ไม่ได้รับอนุญาต จะมีความผิดตาม พ.ร.บ. สถานพยาบาล พ.ศ. 2541 ฐาน **“ประกอบกิจการสถานพยาบาลโดยไม่ได้รับอนุญาต และดำเนินกิจการสถานพยาบาลโดยไม่ได้รับอนุญาต”** ระวางโทษจำคุกไม่เกิน 5 ปี หรือปรับไม่เกิน 100,000 บาท หรือทั้งจำทั้งปรับ

2. พ.ร.บ. วิชาชีพเวชกรรม พ.ศ. 2525 ฐาน **“ประกอบวิชาชีพเวชกรรม โดยไม่ได้รับอนุญาต”** ระวางโทษจำคุกไม่เกิน 3 ปี หรือปรับไม่เกิน 30,000 บาท หรือทั้งจำทั้งปรับ

3. พ.ร.บ. วิชาชีพการแพทย์แผนไทย พ.ศ. 2556 ฐาน **"ประกอบวิชาชีพการแพทย์แผนไทยหรือการแพทย์แผนไทยประยุกต์โดยไม่ได้รับอนุญาต"** ระวางโทษจำคุกไม่เกิน 3 ปี หรือปรับไม่เกิน 60,000 บาท หรือทั้งจำทั้งปรับ

***2. ร้านยาที่ขายยาให้ประชาชนทั่วไปโดยไม่มีเภสัชกร***

กองบังคับการปราบปรามการกระทำความผิดเกี่ยวกับการคุ้มครองผู้บริโภค (บก.ปคบ.) ร่วมกับเจ้าหน้าที่สำนักงานคณะกรรมการอาหารและยา (อย.) ได้มีการจับกุมกลุ่มร้านขายยาน้ำ แก้แพ้ แก้ไอ รวมถึงการขยายผลจับกุมโรงงานผลิตยาแก้ไอปลอมอย่างต่อเนื่องมาโดยตลอด ซึ่งในปี 2568 นี้ เดือนมกราคม และเดือนเมษายน
ที่ผ่านมาได้ร่วมกันทลายโรงงานผลิตยาแก้ไอปลอมจำนวน 2 แห่ง และในการดำเนินงานครั้งนี้ อย. ได้ประสาน ปคบ. ส่งข้อมูลร้านขายยากลุ่มเสี่ยง แก้แพ้ แก้ไอ ให้กลุ่มวัยรุ่นไปใช้ผิดวัตถุประสงค์ จึงได้ร่วมกันตรวจค้นในครั้งนี้

โดยในวันที่ 21 พฤษภาคม 2568 เจ้าหน้าที่ตำรวจ กก.4 บก.ปคบ. ร่วมกับ อย. ได้เข้าตรวจสอบ
ร้านขายยา ภายในซอยเสือใหญ่อุทิศ แขวงจันทรเกษม เขตจตุจักร กรุงเทพมหานคร จำนวน 3 จุด

โดยร้านยาในกลุ่มนี้ บางร้านทราบดีอยู่แล้วว่าแก้ยาไอที่จำหน่ายให้กับกลุ่มวัยรุ่นไปนั้นเจตนานำไปผสมกับน้ำกระท่อมเพื่อใช้เป็นสารเสพติด **มีพฤติการณ์ในการจูงใจกลุ่มวัยรุ่นให้ซื้อยาแก้ไอมากขึ้น โดยจัดทำระบบสมาชิก** เช่นสมาชิกทั่วไป ต้องมียอดซื้อ 15 แถม 1 ขวด จะสามารถสะสม 1 แต้ม เมื่อครบ 15 แต้ม หรือซื้อ 225 ขวด โดยยอดซื้อแบบสมาชิกทั่วไปต่อเดือนประมาณ 13,000 – 15,000 จะได้เลื่อนสถานะเป็นสมาชิกระดับ VIP เมื่อเป็นสมาชิกระดับ VIP แล้วจะต้องซื้อ 12 ขวด จะได้รับแถม 1 ขวด โดยต้องมียอดซื้อต่อเดือนประมาณ 8,000 - 10,000 บาท เพื่อคงสถานะ VIP ทำให้ยาเสพติดประเภท 4X100 นี้แพร่ระบาดอย่างกว้างขวางรวดเร็วยิ่งขึ้น และบางร้านยังตรวจพบว่ามีการขายยาหมดอายุหรือยาเสื่อมคุณภาพให้กับประชาชนโดยทั่วไปอีกด้วย

ทั้งนี้ เจ้าหน้าที่ตำรวจ กก.4 บก.ปคบ. **จับกุมผู้ที่ขายยาไม่ใช่เภสัชกร จำนวน 3 ราย** ได้แก่ น.ส.พรรณ์นิภา (สงวนนามสกุล) อายุ 27 ปี, นายธนทัศ (สงวนนามสกุล) อายุ 27 ปี และ น.ส.มาซีเตาะ (สงวนนามสกุล) อายุ 35 ปี ในข้อหา **“ประกอบวิชาชีพเภสัชกรรมฯ โดยมิได้ขึ้นทะเบียนและรับใบอนุญาต** ตามพระราชบัญญัติวิชาชีพเภสัชกรรม พ.ศ. 2537มาตรา 28 ระวางโทษจำคุกไม่เกิน 3 ปี หรือปรับไม่เกิน 30,000 บาท หรือทั้งจำทั้งปรับ ซึ่งผู้ต้องหาที่ขายยาให้แก่ประชาชนนี้ **มี 2 ราย จบการศึกษามัธยมศึกษาปีที่ 6 ส่วนอีกหนึ่งราย จบเพียงมัธยมศึกษาปีที่ 3** ซึ่งร้านขายยาทั้งหมดไม่มีเภสัชกรอยู่ประจำร้าน พบผลิตภัณฑ์ยาผิดกฎหมายและยาเสื่อมคุณภาพรวม จำนวน 3,378 ชิ้น และพบยาปลอม 317 ขวด จึงได้ตรวจยึดของกลางส่งพนักงานสอบสวน กก.4 บก.ปคบ. ดำเนินคดี

**ในส่วนโทษของ พระราชบัญญัติยา พ.ศ. 2510 มีความผิดดังนี้**

1. ผู้รับอนุญาต มีความผิดตามมาตรา 32 ห้ามมิให้ผู้รับอนุญาตขายยาอันตรายหรือยาควบคุมพิเศษ
ในระหว่างที่เภสัชกรไม่อยู่ปฏิบัติหน้าที่ ต้องระวางโทษปรับตั้งแต่หนึ่งพันบาทถึงห้าพันบาท
2. ผู้รับอนุญาต มีความผิดตามมาตรา 26(6) ไม่จัดทำบัญชียาที่ซื้อและขายตามที่กำหนดในกฎกระทรวง ต้องระวางโทษปรับตั้งแต่สองพันบาทถึงหนึ่งหมื่นบาท

และสำหรับร้านที่พบมีการขายยาปลอมจะมีความผิด ตามมาตรา 72(1) ต้องระวางโทษจำคุกตั้งแต่หนึ่งปี ถึงยี่สิบปี และปรับตั้งแต่สองพันบาทถึงหนึ่งหมื่นบาท

**นางสาวตรีชฎา ศรีธาดา โฆษกกระทรวงสาธารณสุข กล่าวว่า** ตามนโยบายของนางสาวแพทองธาร ชินวัตร นายกรัฐมนตรี มอบหมายให้กระทรวงสาธารณสุขเข้มงวดในการป้องกันและปราบปราม การกระทำความผิดที่อาจส่งผลเสียต่อสุขภาพของพี่น้องประชาชนทั้งด้านการให้บริการสุขภาพและด้านผลิตภัณฑ์สุขภาพที่ไม่ได้คุณภาพ มาตรฐาน หรือไม่ปลอดภัย ซึ่งปฏิบัติการครั้งนี้ ขอขอบคุณสำนักงานตำรวจแห่งชาติ ตำรวจสอบสวนกลาง ที่บูรณาการความร่วมมือกับหน่วยงานของกระทรวงสาธารณสุข ดำเนินการจับกุมผู้กระทำผิดซึ่งมีทั้งสถานประกอบการและบุคคลที่ให้บริการโดยไม่มีความรู้ ส่งผลให้เกิดอันตรายต่อสุขภาพหรือสร้างความเสียหายต่อร่างกายและทรัพย์สินของประชาชนผู้รับบริการจากคลินิกเถื่อนและหมอเถื่อน รวมไปถึงการจัดการตามนโยบายของกระทรวงสาธารณสุขที่ต้องการกวาดล้างตั้งแต่ต้นตอของปัญหายาเสพติด ด้วยการจับกุมร้านขายยา
กลุ่มเสี่ยงและเภสัชเถื่อนที่มีการขายยาน้ำ แก้แพ้ แก้ไอ ให้กับวัยรุ่นนำไปผสมสารเสพติดและน้ำกระท่อม ซึ่งเป็นจุดเริ่มต้นของการนำไปสู่การใช้ยาเสพติดชนิดที่รุนแรงขึ้นในกลุ่มเยาวชน และก่อให้เกิดปัญหาภัยสังคมตามมาเป็นลำดับ

กระทรวงสาธารณสุขจะร่วมมือกับหน่วยงานทุกภาคส่วนอย่างต่อเนื่องและเข้มแข็ง เพื่อจัดการปัญหา
ทั้งที่เป็นภัยต่อสังคมและภัยต่อสุขภาพ รวมไปถึงการปราบปรามผลิตภัณฑ์สุขภาพที่ผิดกฎหมายโดยเฉพาะกลุ่มผลิตภัณฑ์ที่มีการลักลอบนำเข้าหรือผลิตโดยไม่ได้รับอนุญาต ซึ่งนอกจากจะส่งผลเสียต่อสุขภาพ ความปลอดภัยของประชาชนแล้ว ยังส่งผลเสียต่อเศรษฐกิจโดยรวมของประเทศชาติอีกด้วย

**ทันตแพทย์อาคม ประดิษฐสุวรรณ รองอธิบดีกรมสนับสนุนบริการสุขภาพ** กล่าวว่า ด้วยกระแสนิยมในด้านสุขภาพและความงามมีการเพิ่มขึ้นอย่างต่อเนื่องในทุก ๆ ปี ส่งผลให้ ณ ปัจจุบัน ทั่วประเทศมีสถานพยาบาลประเภทไม่รับผู้ป่วยไว้ค้างคืน (คลินิก) มากกว่า 40,000 แห่ง จึงอาจมีผู้ไม่ประสงค์ดีแอบเข้ามาแสวงหาผลประโยชน์ ลักลอบเปิดคลินิกเถื่อน หรือแอบอ้างเป็นแพทย์ มาให้บริการ จนส่งผลกระทบต่อชีวิตของประชาชน ดังนั้น เพื่อความปลอดภัย ก่อนรับบริการทางการแพทย์ทุกประเภทขอให้ตรวจสอบหลักฐานสำคัญ 5 อย่าง ประกอบด้วย 1) ป้ายชื่อคลินิกต้องแสดงเลขที่ใบอนุญาต 11 หลัก 2) มีการแสดงใบอนุญาตเปิดกิจการคลินิก
เลขใบอนุญาตต้องตรงกับเลขที่ที่ติดที่ป้ายชื่อคลินิก 3) มีการแสดงใบอนุญาตให้ดำเนินการสถานพยาบาลซึ่งต้องมีการระบุชื่อผู้ประกอบวิชาชีพหรือผู้ประกอบโรคศิลปะและต้องมีความเป็นปัจจุบัน 4) มีการแสดงหลักฐานการชำระค่าธรรมเนียมคลินิกที่เป็นปีปัจจุบัน และ 5)มีการแสดงหลักฐานของแพทย์ที่ให้บริการในคลินิก โดยมี ชื่อ-นามสกุล และภาพถ่ายติดที่หน้าห้องตรวจ โดยสามารถตรวจสอบชื่อคลินิกได้ที่เว็บไซต์กองสถานพยาบาลและการประกอบโรคศิลปะ (www.mrd-hss.moph.go.th) และตรวจสอบชื่อแพทย์ได้ที่เว็บไซต์แพทยสภา (www.tmc.or.th) หากไม่พบหลักฐานข้างต้นหรือขาดหรือไม่ครบถ้วนขอให้หลีกเลี่ยงการรับบริการและแจ้งมาที่กรมสนับสนุนบริการสุขภาพ ทางหมายเลขโทรศัพท์ 02 193 7000 เพื่อดำเนินการตรวจสอบ

**นพ.วิทิต สฤษฎีชัยกุล รองเลขาธิการคณะกรรมการอาหารและยา กล่าวว่า** ในการตรวจจับครั้งนี้เป็นผลสืบเนื่องจากการตรวจเฝ้าระวังร้านขายยากลุ่มเสี่ยงที่มีพฤติการณ์ขายยาน้ำ กลุ่มแก้แพ้ แก้ไอ ให้กับวัยรุ่น
กลุ่มเยาวชน โดยนิยมเปิดร้านในแหล่งที่เป็นย่านการศึกษาหรือในชุมชน ซึ่งมีลูกค้าเฉพาะกลุ่มและมักเปิดในช่วงเวลากลางคืน เพื่อหลีกเลี่ยงการตรวจจับของเจ้าหน้าที่ โดย อย. ได้ร่วมกับ กองกำกับการ 4 บก.ปคบ. ในการกวาดล้างร้านขายยาเครือข่าย ที่มีการขอใบอนุญาตขายยาเพื่อบังหน้า มีการขอใบอนุญาตหลายใบโดยบุคคลเดียวกัน เพื่อหวังโควต้าการรับซื้อยาน้ำแก้ไอ จากโรงงานผู้ผลิตโดยลักษณะของร้านเหล่านี้ ภายในร้านมีรายการยาอื่นอยู่น้อยรายการ และมีการซุกซ่อนยาแก้ไออยู่ในลิ้นชัก และตู้ทึบ หรือเก็บไว้หลังร้าน และคนขายยาไม่ใช่เภสัชกร นอกจากนี้ ยังพบว่ายาแก้ไอที่ตรวจพบในร้านเหล่านี้เป็นยายี่ห้อเดียวกัน ซึ่งเป็นที่นิยมนำไปใช้ในทางที่ผิด คือ ใช้ผสมในสูตรสี่คูณร้อย และยังพบยาน้ำแก้ไอปลอมขายอยู่ในร้านด้วย

ที่ผ่านมา อย. ได้เฝ้าระวังกลุ่มยาน้ำแก้ไอ ซึ่งเป็นยาอันตราย ที่ต้องควบคุมการผลิตและขายให้เป็นไปตามกฎหมาย โดยแหล่งที่จะขายยาดังกล่าวได้ต้องเป็นร้านขายยาที่ได้รับอนุญาตจากสำนักงานคณะกรรมการอาหารและยาหรือสำนักงานสาธารณสุขจังหวัด และผู้จ่ายยาต้องเป็นเภสัชกรผู้มีหน้าที่ปฏิบัติการของร้านเท่านั้น นอกจากนี้ อย. ได้มีประกาศให้ผู้รับอนุญาตผลิตและขายยาดังกล่าวไปยังร้านขายยาที่ได้รับอนุญาตไม่เกินเดือนละ 300 ขวด ต่อแห่ง และร้านขายปลีกสามารถขายให้แก่ประชาชนได้ครั้งละไม่เกิน 3 ขวด สำหรับร้านที่ตรวจพบพฤติการณ์ขายยาอันตรายนำไปใช้ในทางที่ผิดนั้น นอกจากผู้ขายจะมีความผิดตามพระราชบัญญัติวิชาชีพเภสัชกรรมแล้ว ผู้รับอนุญาตจะต้องถูกพักใช้ใบอนุญาตเป็นเวลาอย่างน้อย 120 วัน อีกด้วย

ทั้งนี้ผู้บริโภคสามารถตรวจสอบผลิตภัณฑ์สุขภาพที่ได้รับอนุญาตจาก อย. ได้ที่ www.fda.moph.go.th และ Line: @FDAThai หากพบผลิตภัณฑ์ที่ต้องสงสัยหรือไม่ได้รับอนุญาต สามารถแจ้งได้ที่สายด่วน อย.1556 หรือผ่าน Email: 1556@fda.moph.go.th Line: @FDAThai, Facebook: FDAThai หรือ ตู้ปณ.1556 ปณฝ.กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

**พล.ต.ต.พัฒนศักดิ์ บุบผาสุวรรณ ผู้บังคับการปราบปรามการกระทำความผิดเกี่ยวกับการคุ้มครองผู้บริโภค** กล่าวว่า ในช่วงที่ผ่านมาเจ้าหน้าที่ตำรวจ บก.ปคบ. ได้รับเบาะแสบุคคลที่ไม่ใช่แพทย์ทำการรักษาโรค และทำหัตถการฉีดเสริมความงามให้ประชาชนมาอย่างต่อเนื่อง โดยฝากความห่วงใยมายังพี่น้องประชาชน ก่อนเข้ารับการรักษาโรค หรือเสริมความงามตามสถานพยาบาลต่าง ๆ ควรตรวจสอบการได้รับอนุญาตของคลินิกและแพทย์ที่ทำการรักษาก่อนในเบื้องต้น เพราะอาจทำให้ได้รับความเสี่ยงในการวินิจฉัยและรับการรักษาที่ไม่ถูกต้องจากบุคลากรที่ไม่ใช้แพทย์ ในกรณีการเสริมความงามหากทำการฉีดรักษาโดยบุคลากรที่ไม่ใช่แพทย์อาจทำให้ได้รับความเสี่ยงต่อการรักษาที่ผิดพลาด และเกิดผลกระทบกับใบหน้าได้ง่าย บางรายอาจถึงขั้นเสียโฉมยากต่อการแก้ไข และขอเตือนไปยังผู้ที่ลักลอบกระทำความผิด ไม่ว่าจะเป็นบุคคลที่สวมรอยเป็นหมอ, หมอเถื่อน หรือคลินิกเถื่อน ให้หยุดพฤติการณ์ดังกล่าวทันที เพราะเจ้าหน้าที่ตำรวจจะดำเนินการจับกุมอย่างต่อเนื่อง หากตรวจพบจะดำเนินคดีโดยเด็ดขาด

ในส่วนตรวจสอบร้านขายยากลุ่มเสี่ยงข้างต้น กก.4 บก.ปคบ. ได้ร่วมกับ อย. ตรวจสอบ เฝ้าระวังการผลิตและขายกลุ่มยาน้ำแก้ไอ ยาแก้แพ้ ซึ่งเป็นยาอันตรายไปใช้ผิดวัตถุประสงค์ในกลุ่มเสี่ยง และกลุ่มวัยรุ่น ในลักษณะสารเสพติดที่เรียกว่า “4x100” เพื่อหวังผลให้เกิดอาการมึนเมา รวมถึงมีการลักลอบขายทางอินเทอร์เน็ตมาโดยตลอด อาจเสี่ยงได้ยาปลอมที่ผลิตโดยไม่ได้มาตรฐาน ไม่มีตัวยาเป็นส่วนผสม อาจทำให้การรักษาไม่ได้ผล ไม่หาย และอาจได้รับอันตรายถึงชีวิต ผู้ผลิตและขายยาจะต้องขออนุญาตให้ถูกต้อง เพื่อเป็นหลักประกันเบื้องต้นว่ายาที่ผลิตมาสู่ท้องตลาดมีมาตรฐาน และรักษาโรคได้จริง ทั้งนี้ บก.ปคบ.จะดำเนินกวดขันจับกุมผู้ผลิตและขายยาปลอม รวมถึงกวาดล้างผู้ที่ผลิตและขายยาโดยไม่ได้รับอนุญาตให้ถึงที่สุด โดยประชาชนทั่วไปหากพบเห็นการกระทำความผิดสถานพยาบาลหรือแพทย์ที่ต้องสงสัยว่าอาจอยู่ลักษณะหมอเถื่อน หรือสถานที่ลักลอบผลิต จำหน่ายผลิตภัณฑ์สุขภาพที่ผิดกฎหมาย สามารถแจ้งได้ที่ สายด่วน ปคบ. 1135 หรือเพจ ปคบ.เตือนภัยผู้บริโภค

**“การเผยแพร่ข่าวเป็นไปเพื่อประโยชน์สาธารณะของประชาชน**

**ให้รู้เท่าทันภัยอันตรายรูปแบบต่างๆ ที่เกิดขึ้น เพื่อสร้างการตระหนักรู้เป็นวงกว้าง
ทั้งนี้ ผู้ต้องหาหรือจำเลยยังเป็นผู้บริสุทธิ์ ตราบใดที่ศาลยังไม่มีคำพิพากษาถึงที่สุด**

**ดังนั้น สำหรับการเผยแพร่ข่าวของสื่อมวลชน ขอให้พิจารณาถึงประโยชน์และสิทธิของผู้ต้องหาข้างต้น”**

\*\***\***\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 28 พฤษภาคม 2568 แถลงข่าว 22 / ปีงบประมาณ พ.ศ. 2568**